b'\n_START_ARTICLE_\nGert Hofmann\n_START_SECTION_\n\xc5\xbdivljenje\n_START_PARAGRAPH_\nDo leta 1948 je bival v svojem rojstnem kraju, nato pa se je skupaj z dru\xc5\xbeino preselil v Leipzig. Leta 1950 se je vpisal na tamkaj\xc5\xa1njo univerzo in \xc5\xa1tudiral romanske in slovanske jezike. Leta 1951 je pobegnil iz Nem\xc5\xa1ke demokrati\xc4\x8dne republike v Zvezno republiko Nem\xc4\x8dijo v Freiburg im Breisgau, kjer je nadaljeval s \xc5\xa1tudijem. Diplomiral je leta 1957._NEWLINE_Po kon\xc4\x8danem \xc5\xa1tudije je leta 1961 zapustil ZRN in predaval nem\xc5\xa1ko knji\xc5\xbeevnost v Evropi in ZDA. Predaval je na univerzah: Toulouse, Pariz, Bristol, Edinburgh, New Haven, Berkeley in Austin. Med letoma 1971 in 1980 je \xc5\xbeivel v Celovcu, predaval pa je na Filozofski fakulteti v Ljubljani. Leta 1980 se je preselil v Erding pri M\xc3\xbcnchnu, kjer je umrl.\n_START_SECTION_\nDelo\n_START_PARAGRAPH_\nSprva se je posve\xc4\x8dal radijskim igram, kasneje pa je pisal tudi kratko prozo in romane. Slovenci smo se z njegovim delom prvi\xc4\x8d sre\xc4\x8dali sredi 60. let z radijsko igro \xc5\xbdupan._NEWLINE_V svojih delih tematizira formiranje nem\xc5\xa1kega nacizma in kritiko sodobnega evropskega neonacisti\xc4\x8dnega aktivizma. Kriti\xc4\x8dno se soo\xc4\x8da s takratnim \xc5\xbeivljenjem in njegovimi najbolj \xc5\xbego\xc4\x8dimi problemi, ki jih spreminja v absurd. Opazni so vplivi Brechta in drugih nem\xc5\xa1kih dramatikov. Za svoje literarno ustvarjanje je prejel ve\xc4\x8d nagrad.'